CELEX: 
Language: sk
Date: 2019-10-15 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení príloha II k nariadeniu Európskeho parlamentu a Rady (EÚ) č. 516/2014, ktorým sa zriaďuje Fond pre azyl, migráciu a integráciu

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V nariadení Európskeho parlamentu a Rady (EÚ) č. 516/2014
                  1
               , ktorým sa zriaďuje Fond pre azyl, migráciu a integráciu, sa Komisii udeľuje právomoc prijímať delegované akty za podmienok stanovených v článku 26.
            
            
               Konkrétne v článku 16 ods. 2 nariadenia (EÚ) č. 516/2014 sa Komisii v rámci preskúmania v polovici trvania uvedeného v článku 15 nariadenia (EÚ) č. 514/2014 udeľuje právomoc revidovať prostredníctvom delegovaného aktu prílohu II k uvedenému nariadeniu, v ktorej sa stanovuje zoznam osobitných akcií uvedených v článku 16 a v odôvodnení 38.
            
            
               Dynamický charakter migračných tokov si vyžaduje spoločný flexibilný prístup, ktorý primerane reaguje na vývoj politík a na potreby financovania zo strany EÚ a jej členských štátov, a to najmä tých, ktoré sú na svojich vonkajších hraniciach neustále vystavené neprimerane veľkému migračnému tlaku.
            
            
               Európska migračná agenda, ktorú Európska komisia predložila 13. mája 2015
                  2
                a ktorú Európska rada schválila 25. a 26. júna 2015
                  3
               , obsahuje v tejto súvislosti súbor krátkodobých a dlhodobých opatrení vrátane účinnej implementácie spoločného európskeho azylového systému (CEAS). Okrem iného sa v nej odkazuje na lepšie podmienky prijímania s cieľom posilniť ochranu základných práv žiadateľov o azyl, pričom osobitná pozornosť sa venuje potrebám zraniteľných skupín. V súlade s článkom 3 ods. 2 nariadenia (EÚ) č. 516/2014 by Fond pre azyl, migráciu a integráciu mal prispieť k posilneniu a k rozvíjaniu všetkých aspektov CEAS.
            
            
               V rámci preskúmania národných programov členských štátov v polovici ich trvania, ktoré sa vykonalo v súlade s článkom 15 nariadenia (EÚ) č. 514/2014, a vzhľadom na uvedené priority politiky EÚ a všeobecné a osobitné ciele Fondu pre azyl, migráciu a integráciu boli zistené dodatočné potreby financovania na strane členských štátov, a to najmä tých, ktoré sú na svojich vonkajších hraniciach vystavené neprimerane veľkému migračnému tlaku.
            
            
               Uvedené potreby súvisia najmä s prijímacími a pobytovými zariadeniami a zariadeniami určenými na zaistenie, ako aj s príslušnými službami pre žiadateľov o medzinárodnú ochranu alebo pre štátnych príslušníkov tretích krajín, ktorí sa nachádzajú v členskom štáte a ktorí nespĺňajú alebo už nespĺňajú podmienky pre vstup a/alebo pobyt v členskom štáte, ako aj s podporou v oblasti bývania pre osoby, ktorým sa poskytla medzinárodná ochrana.
            
            
               Na takéto potreby financovania by sa malo reagovať čo najprimeranejšie a s použitím čo najvhodnejšieho nástroja financovania.
            
            
               Poskytnutie dodatočných prostriedkov na národné programy členských štátov na základe distribučného kľúča, ktorý sa použil na pridelenie základných prostriedkov jednotlivým členským štátom, by, vzhľadom na špecifiká súvisiacich potrieb financovania, v tejto súvislosti nepredstavovalo vhodný nástroj, pretože by neumožnilo zamerať sa predovšetkým na identifikované potreby tých členských štátov, ktoré sú vystavené neprimerane veľkému migračnému tlaku.
            
            
               Najvhodnejšou možnosťou nie je ani využitie núdzovej pomoci, pretože si v zásade vyžaduje veľmi špecifické okolnosti, konkrétne existenciu núdzovej situácie v zmysle článku 2 písm. k) nariadenia (EÚ) č. 516/2014. Financovanie v rámci núdzovej pomoci sa navyše poskytuje v súlade s projektovým prístupom a má obmedzené trvanie na rozdiel od viacročnej perspektívy financovania poskytovaného z národného programu.
            
            
               Využitie osobitných akcií v rámci zdieľaného riadenia umožňuje flexibilnejšie sa prispôsobiť dynamike a špecifikám konkrétnej situácie, pretože tieto akcie ponúkajú adresný prístup umožňujúci nasmerovať do členských štátov dodatočné finančné prostriedky na podporu konkrétnej činnosti v rámci Fondu pre azyl, migráciu a integráciu. Vzhľadom na veľmi špecifický charakter činností, ktoré si vyžadujú už spomínanú dodatočnú finančnú podporu, sa preto osobitné akcie považujú za najvhodnejší nástroj financovania.
            
            
               Príloha II so súčasným zoznamom osobitných akcií zahŕňa šesť nadnárodných osobitných akcií a dve národné akcie v spolupráci s UNHCR.
            
            
               Keďže existujúce osobitné akcie neumožňujú podporu toho typu činností, ktorý bol identifikovaný počas preskúmania v polovici trvania, treba do príslušnej prílohy k nariadeniu (EÚ) č. 516/2014 zahrnúť takúto novú osobitnú akciu.
            
            
               Navrhovaná nová osobitná akcia by prispela k účinnému riadeniu migračných tokov, čo patrí k všeobecným cieľom Fondu pre azyl, migráciu a integráciu, a posilnila by solidaritu medzi členskými štátmi, čo predstavuje výslovný osobitný cieľ tohto fondu. Okrem toho je aj v súlade s opatreniami európskej migračnej agendy pre efektívne vykonávanie spoločného európskeho azylového systému.
            
            
               Takáto zmena zoznamu osobitných akcií, ktorá má reagovať na uvedené osobitné potreby členských štátov, ako sa uvádza v právnom základe Fondu pre azyl, migráciu a integráciu, je navyše príležitosťou posilniť pridanú hodnotu EÚ v súvislosti s riadením migračných tokov.
            
            
            
               2.KONZULTÁCIE PRED PRIJATÍM AKTU
            
            
               Podľa pravidiel lepšej právnej regulácie a v súlade s odôvodnením 51 nariadenia (EÚ) č. 516/2014 by Komisia pri príprave delegovaných aktov mala uskutočňovať konzultácie s expertmi zo všetkých členských štátov. Takáto konzultácia prebiehala od 7. do 24 júna 2019 formou písomného postupu.
            
         
         
            
               Pripomienky expertov z členských štátov sa v návrhu delegovaného nariadenia Komisie náležite zohľadnili.
            
            
               V súlade s pravidlami lepšej právnej regulácie sa po konzultácii medzi útvarmi uplatnil mechanizmus spätnej väzby. Obdobie na predkladanie spätnej väzby sa skončilo 26. augusta 2019. Neboli doručené žiadne pripomienky.
            
            
            
               3.PRÁVNE PRVKY DELEGOVANÉHO AKTU
            
            
               V článku 16 ods. 2 nariadenia (EÚ) č. 516/2014 sa Komisii udeľuje právomoc prijímať delegované akty na účely zmeny prílohy II k uvedenému nariadeniu, v ktorej sa stanovuje zoznam osobitných akcií.
            
            
               V článku 26 nariadenia (EÚ) č. 516/2014 sa stanovuje vykonávanie delegovania právomoci, a najmä podmienky, za ktorých sa Komisii udeľuje právomoc prijímať delegované akty.
               
            
            
               DELEGOVANÉ NARIADENIE KOMISIE (EÚ) …/…
            
            
               z 15. 10. 2019,
            
            
               ktorým sa mení príloha II k nariadeniu Európskeho parlamentu a Rady (EÚ) č. 516/2014, ktorým sa zriaďuje Fond pre azyl, migráciu a integráciu
               
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 516/2014 zo 16. apríla 2014, ktorým sa zriaďuje Fond pre azyl, migráciu a integráciu, a ktorým sa mení rozhodnutie Rady 2008/381/ES a rušia rozhodnutia Európskeho parlamentu a Rady č. 573/2007/ES a č. 575/2007/ES a rozhodnutie Rady 2007/435/ES
                  4
               , a najmä na jeho článok 16 ods. 2,
            
            
               keďže:
            
            
               (1)V rámci preskúmania v polovici trvania uvedeného v článku 15 nariadenia Európskeho parlamentu a Rady (EÚ) č. 514/2014
                  5
                sa identifikovali dodatočné potreby členských štátov súvisiace s financovaním v oblasti riadenia hraníc.
            
            
               (2)Pri preskúmaní v polovici trvania sa zistila potreba poskytnúť primeranú finančnú podporu v súvislosti s prijímacími a pobytovými zariadeniami a zariadeniami určenými na zaistenie, ako aj s príslušnými službami pre žiadateľov o medzinárodnú ochranu alebo pre štátnych príslušníkov tretích krajín, ktorí sa nachádzajú v členskom štáte a ktorí nespĺňajú alebo už nespĺňajú podmienky pre vstup alebo pobyt v členskom štáte, a tiež aj s podporou v oblasti bývania pre osoby, ktorým sa poskytla medzinárodná ochrana.
            
            
               (3)V prílohe II k nariadeniu (EÚ) č. 516/2014 je uvedený zoznam ôsmich osobitných akcií, na ktoré môžu členské štáty získať dodatočné finančné prostriedky, pričom v šiestich prípadoch ide o spoločné akcie s účasťou niekoľkých členských štátov.
            
            
               (4)Súčasný zoznam osobitných akcií neumožňuje primerane reagovať na vývoj politík a potreby financovania zistené v rámci preskúmania v polovici trvania. Z tohto dôvodu je zmena uvedeného zoznamu najlepším spôsobom, ako naplniť potreby stanovené v rámci cieľov Fondu pre azyl, migráciu a integráciu.
            
            
               (5)Nová osobitná akcia, ktorá sa doplní do prílohy II k nariadeniu (EÚ) č. 516/2014, prispeje k účinnému riadeniu migračných tokov. Je v súlade s osobitným cieľom uvedeného nariadenia stanoveným v článku 3 ods. 2 písm. d), ktorým je posilňovanie solidarity medzi členskými štátmi.
            
            
               (6)Doplnenie novej osobitnej akcie, ktorou sa zohľadňuje nedávny vývoj politík a potreby financovania členských štátov, prinesie značnú pridanú hodnotu, pretože prispeje k zmierneniu tlaku na tie štáty, ktoré sú najviac postihnuté migračnými a azylovými tokmi, a tým aj na Úniu ako celok.
            
         
         
            
               (7)V záujme umožnenia okamžitého uplatňovania tejto osobitnej akcie a vzhľadom na identifikované naliehavé potreby financovania by nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.
            
            
               (8)Nariadenie (EÚ) č. 516/2014 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               V prílohe II k nariadeniu (EÚ) č. 516/2014 sa dopĺňa tento bod 9:
            
            
               „9. 
                     V členských štátoch, ktoré sú vystavené veľkému a/alebo neprimeranému migračnému tlaku, zriaďovanie, rozvoj a prevádzkovanie primeraných prijímacích a pobytových zariadení a zariadení určených na zaistenie a príslušné služby pre žiadateľov o medzinárodnú ochranu alebo pre štátnych príslušníkov tretích krajín, ktorí sa nachádzajú v členskom štáte a ktorí nespĺňajú alebo už nespĺňajú podmienky pre vstup a/alebo pobyt v členskom štáte, ako aj podpora v oblasti bývania pre osoby, ktorým sa poskytla medzinárodná ochrana.“
            
            
               Článok 2
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            
            
               V Bruseli 15. 10. 2019
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) č. 516/2014 zo 16. apríla 2014, ktorým sa zriaďuje Fond pre azyl, migráciu a integráciu, a ktorým sa mení rozhodnutie Rady 2008/381/ES a rušia rozhodnutia Európskeho parlamentu a Rady č. 573/2007/ES a č. 575/2007/ES a rozhodnutie Rady 2007/435/ES (Ú. v. EÚ L 150, 20.5.2014, s. 168).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        Ú. v. EÚ L 150, 20.5.2014, s. 168. 
               
               
                  
                     (5)
                  
                        Nariadenie Európskeho parlamentu a Rady (EÚ) č. 514/2014 zo 16. apríla 2014, ktorým sa stanovujú všeobecné ustanovenia o Fonde pre azyl, migráciu a integráciu a o nástroji pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia (Ú. v. EÚ L 150, 20.5.2014, s. 111).